Rudolf av Böhmen

Rudolf III av Habsburg (født 1281, død 3. eller 4. juli 1307) av huset Habsburg var hertug av Østerrike og Steiermark (som Rudolf III) fra 1298 og konge av Böhmen og titulær konge av Polen fra 1306. Han var eldste sønn av Albrecht I av Det tysk-romerske rike og Elisabeth av Gorizia-Tyrol.

Etter at hans far ble valgt til Konge av romerne, utnevnte han Rudolf som medregent i de habsburgske arveland. I 1300 ektet han Blanche, datter av kong Filip III av Frankrike. Blanche døde alt i 1305, og deres datter døde ung.

I 1306 døde det siste medlemmet av det přemyslidiske dynasti, kong Vaclav III og Albrecht I benyttet den tysk-romerske overhøyheten over Böhmen til å utpeke Rudolf som hans etterfølger. Hans rett til den böhmiske kronen ble bestridt av hans onkel Henrik av Kärnten, som var gift med Vaclavs søster Anne. For å styrke sitt krav på kronen ektet Rudolf kong Vaclavs enke Elisabeth Richeza av Polen. I 1306 okkuperte han Praha og installerte seg på tronen.

Den böhmiske adelen, som støttet Henrik, hånet Rudolf som král kaše ("kong grøt"). Rudolf døde av dysenteri i 1307, mens han beleiret borgen Horažďovice, som var holdt av opprørere. Han hadde ingen overlevende barn. Rudolf er gravlagt i St. Vitus-katedralen i Praha.

Referanser 

Huset Habsburg